Blocco de Zena do 1800
In te l'anno 1800 Zena a l'è stæta bloccâ da i Austriachi a da i Ingleixi quande a çittæ a l'ea in man a i Françèixi. O Generâ Andrea Massena o l'ea incarregòu da gestion da çittæ pe conto de Napolion Bonaparte. A l'assedio o l'ha parteçipòu, comme capitannio, o poeta Ugo Foscolo ascì.
Cônto do Blocco[modìfica | modìfica wikitèsto]
Stöia vëa de 'na Gondonata e de 'n Gondon[modìfica | modìfica wikitèsto]
"Zena a l'ëa 'na repubblica piccinn-a, ma ricca. A preferiva pagâ pe avei paxe e tære; a no gh'aiva sordatti e quande ghe servivan a i piggiava a pagamento. Pe questo i ciû potenti in scio-o cian militare han fæto a-i Zeneixi un mûggio de gondonate, ma de quelle cattive. E questa chì, che ve veuggio contâ, a l'é stæta proprio ben ben grossa.
In to 1800 o Napolion, ch'o curriva in sà e in là pe l'Europa, o s'ëa invexendòu a fâ a guæra in to nord de l'Italia. O generale Massena, ch'o s'ëa dovûo retiâ chì a Zena, o gh'aiva l’incàrego de tegnî impegnæ Austriachi e Ingleixi pe-o ciû lungo tempo poscibile. Pe questo, da-o frevâ do 1800 finn-a a-i primmi de zugno do mæximo anno, Zena a l'ha dovuo patî quello che i libbri de stöia (no guæi a dî a veitæ) arregòrdan comme "O Blocco de Zena". O l'é stæto un assedio terribile e ben ben diffiçile da violâ, ma ben ben importante pe Napolion Bonaparte ch'o l'é riescïo a intrâ in Milan e a guägnâ a Marengo: vittöie che han determinòu o destin de tutta l'Europa. Pe via do Blocco, a Zena o mangiâ o mancava: l'ëa sparïo da-a çittæ gatti, chen, ratti e ratti pennughi. A gente a se desbëlava pe 'na feuggia de leituga marsa. I zeneixi ean costreiti a mangiâ de tutto e, comme se lëze in sci-i libbri, finn-a a mangiâse anche tra de liätri. 'Na bella gondonata, ma con morti a rëo, perché tutta questa stöia a no l'é stæta vosciùa da Zena: Zena a l'é stæta tiatro e vittima: Zena a l'ha solo patïo con sacrifissio e dignitæ a voentæ de 'n foresto. E da tutto questo remescio Zena a l'aviä solo da perde: e de fæti a perdiä a seu secolare indipendensa in to 1815 pe-e decisioin do Congresso de Vienna.
Ma in te quello periodo un bello gondon, in to senso bon, o l'é stæto anche o Capitan Bavastro. Nasciûo in scia spiägia de San Pê d'Ænn-a e subito lavòu da-a seu mamà in te l'ægua do mâ, o l'é stæto quello ch'o l'é riescïo a piggiâ in gïo e nave ingleixi do Blocco co 'na vegia galëa ciammä "Prima". O Bavastro o l'ha affondòu a nave ch'a bombardava Zena. Alloa trenta ätre nave ingleixi se son misse a combatte contra de lë e doppo un terribile scontro o Capitannio o s'é sarvòu cacciandose in mâ e vegnindo a neuo verso tæra. Da quella neutte i Ingleixi han smisso de bombardâ Zena.
"Un bello gondon pe 'na grossa gondonata!"
Âtri progetti[modìfica | modìfica wikitèsto]
- Wikimedia Commons a contêgne di files in sce blocco de Zena do 1800
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn